钦定古今图书集成/明伦汇编/官常典/第749卷 > 许永禧 高斗垣 刘英 官篆
## 钦定古今图书集成/明伦汇编/官常典/第749卷 > 许永禧 高斗垣 刘英 官篆

按《明外史忠义传》：“永禧，曲沃人。崇祯十三年，由举人
为上蔡知县，多惠政，性耿介，嚬笑无所假。十五年春，
李自成遣数骑抵城下胁降，永禧即督吏民城守。贼
大呼曰：‘今日不迎降，明日屠尔城’。众惧，永禧叹曰：‘贼
势披猖，弹丸邑岂能保吾一死，尽职而已’！众皆泣。明
日，贼果大至，守者惊溃，永禧具袍笏，北面再拜，据案”
秉烛端坐。贼入，遂自刭。时西平、遂平先后皆陷。西平
知县高斗垣，繁畤人，崇祯十二年由恩贡生授官。为
人孤鲠，以清慎得民。城陷被执，不屈死。遂平知县刘
英，贵州贡生，誓众死守。城陷，骂贼死。上蔡既陷，汝宁通判官篆往署其县事。城中民舍尽毁，篆广招流亡，
众观望不敢入。会左良玉驻城南，其淫掠无虚日，众
始入城依篆。村民遭难来愬，篆即入良玉营，责以大
义，夺还之，民获完家室者甚众。悍卒挟弓刀相向，篆
袒腹当之，不敢害。是年冬，汝宁陷，贼党贺一龙掠地
上蔡，讹传土寇剽劫。篆出御之，陷阵死。篆，胶州人，起
家任子。